De Ellendig? Ja, De Allende vir Bokke se 12-trui | Maroela Media
De Ellendig? Ja, De Allende vir Bokke se 12-trui
Wanneer die naam Damian de Allende twee maande gelede in 'n gesprek opgeduik het, het die vlak van die diskoers in baie kringe sommer ver gedaal.
"Bedoel jy De Ellendig?" is daar baie keer gesê.
Maar nadat daar in die naweek berig is dat die huidige Boksenter, Jan Serfontein, 'n uitgroeisel op sy bobeen het en na alle waarskynlikheid die toetsreeks van drie toetse teen Engeland sal misloop, sal daar na 'n plaasvervanger vir hom gesoek moet word.
Geoordeel aan sy peil van die afgelope twee maande in die Superrugbyreeks, staan De Allende voor in die ry tussen die binnesenters.
Dis feitlik seker dat die Springbokafrigter, Rassie Erasmus, vir Francois Steyn (Montpellier) sal betrek. Maar aangesien hý, Bismarck du Plessis, Ruan Pienaar (is hy nog verkiesbaar nadat hy Britse burgerskap gekry het?), Paul Willemse en 'n rits ander Suid-Afrikaanse spelers op 2 Junie in die eindstryd van die Franse Top14-reeks sal speel, sal dit 'n effense waagstuk wees om hulle vir die eerste toets op 9 Junie teen Engeland te oorweeg.
Die eerste keer in baie jare is die binnesenter-spens vol. Afgesien van Steyn en De Allende, kan daar ook in die rigting van André Esterhuizen (Sharks), Harold Vorster (Lions) en selfs na Francois Venter (Cheetahs), Rohan Janse van Rensburg (Lions) en Burger Odendaal (Bulls) gekyk word.
As dit werklik 'n krisis is, kan Handré Pollard ook met vrug op binnesenter ingespan word.
Toe De Allende in 2014 deur die destydse Bok-afrigter Heyneke Meyer by die Springbokkamp betrek is, was hy 'n ongeslypte diamant wat nog baie poleerwerk gekort het.
Hy het sy toetsbuiging later in 2014 teen die Argentynse Poemas op Loftus Versfeld gemaak en het reeds 28 keer vir die Bokke gespeel.
Ongelukkig is sy aanvallende vaardighede die afgelope twee, drie jaar soos dié van 'n stampkar wat op sy teenstanders afpyl, hulle uit die pad probeer hardloop en baie keer vasgevat word. Geen visie nie, eendimensioneel en blote krag.
Dog, onder die Stormers-afrigter Robbie Fleck (ek glo die Nieu-Seelander Paul Feeney en Paul Treu het ook baie daarmee te doen) troon De Allende nou in die Superreeks uit.
Hy probeer nie meer met brute krag oor sy teenstanders hardloop nie. Hy skep geleenthede vir sy buiteagterspelers, sy aangeewerk het verbeter en hy swenk en systap weer, soos in 2012 toe hy vir die Ikeys in die Varsitybekerreeks en in 2013 vir die Westelike Provinsie gespeel het.
Suid-Afrikaners baljaar in Franse Liga
De Elende sal eers nadat al die ander beseer is oorweeg moet word!
Lekker lag ek nou vir Pieter se grap oor die uittroon.!! Stem nie saam dat hy uittroon bo die ander spelers soos genoem.
Sy spel is maar nog steeds net gemiddeld en verseker nie beter as die ander binnesenters in die reeks nie.
De Allende en Kriel is op vorm. Ouens soos Rohaan (dis nou 'n stampkar) het met rasse skrede agteruitgegaan en Venter is te lig in die broek.
Die Ellende is 'n tipies kwota speler. Grootmeneer tot hy op toetsvlak moet presteer dan wys hy hoe middelmatig hy eintlik is.